20.1 El Registre general electrònic és únic per a tota l'Administració de la Generalitat de Catalunya i els ens descrits a l'article 2.1.a) i 2.1.b) d'aquest Decret i s'ha d'ajustar a les especificacions que s'estableixen en aquest Decret i la resta de normativa vigent en matèria d'administració electrònica i procediment administratiu que li és aplicable.
L'hora oficial ha de ser la corresponent a la Seu electrònica.
20.2 Des de la Seu electrònica es poden presentar telemàticament documents al Registre general electrònic.
En el supòsit d'interrupció per circumstàncies accidentals o planificades, la Seu ha d'informar d'aquesta circumstància, ha d'indicar els registres presencials on es pot presentar la documentació alternativament i ha d'informar dels efectes d'aquesta interrupció del funcionament en el còmput dels terminis.
20.3 El Registre general electrònic admet els documents electrònics següents, sempre que s'identifiqui la persona emissora i s'adeqüin a:
a) Els formularis electrònics específics normalitzats, establerts per a cada procediment d'acord amb el catàleg de tràmits de la Seu, adreçats a qualsevol dels ens descrits a l'article 2.1.a) i 2.1.b).
b) El formulari electrònic genèric per als escrits i els procediments dels quals la Seu no informi d'un formulari específic per a la seva tramitació, adreçat a qualsevol dels ens descrits a l'article 2.1.a) i 2.1.b), sempre que s'especifiqui l'ens destinatari o les dades suficients per a la seva identificació.
c) El formulari electrònic genèric per als escrits adreçats a una altra Administració sempre que s'hagi signat el corresponent conveni de col·laboració i es garanteixi una interconnexió entre els registres d'ambdues administracions.
20.4 El Registre general electrònic s'integra amb el sistema d'informació corporatiu de registre d'entrada i sortida de documents i garanteix la interconnexió i integració amb els registres dels ens previstos en l'article 2.1.a) i 2.1.b).
20.5 El Registre general electrònic ha d'emetre, de manera automàtica, un rebut de presentació del document, d'acord amb el que disposi la normativa vigent, que ha d'incloure la còpia de l'escrit presentat, la data i hora de presentació i el número de registre assignat.
20.6 Són causes d'inadmissió de documents al Registre general electrònic les següents:
a) Que no s'ajustin als requeriments tècnics que s'especifiquen a la Seu electrònica, o continguin elements que puguin amenaçar la seguretat del sistema.
b) Quan es tracti de documents adreçats a òrgans o entitats no incloses en l'apartat 3 d'aquest article.
c) Quan la persona emissora utilitzi un sistema d'identificació electrònica no autoritzat a la Seu.
d) Les que s'estableixin a la normativa vigent aplicable als registres d'entrada i sortida de documents de les administracions públiques.
Quan es produeixi algun dels supòsits d'inadmissió anteriors, el Registre general electrònic ha d'informar del rebuig i de la seva causa, i la persona interessada en podrà obtenir l'evidència corresponent.
Si, malgrat la concurrència d'una causa d'inadmissió, aquesta no és detectada pel Registre electrònic, l'òrgan destinatari ha d'informar la persona emissora de la ineficàcia de l'admissió electrònica i del termini que, si escau, té per esmenar el defecte que el fa inadmissible.